Document ID: 32013D0524

ODLUKA VIJEĆA
od 17. listopada 2013.
o stajalištu koje se, u ime Europske unije, treba usvojiti u Zajedničkom odboru EU-EFTA o zajedničkom provozu u vezi s donošenjem Odluke o izmjeni Konvencije od 20. svibnja 1987. o zajedničkom provoznom postupku u pogledu izmjene oznaka HS i šifri pakiranja
(2013/524/EU)
VIJEĆE EUROPSKE UNIJE,
Uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 9.,
uzimajući u obzir prijedlog Europske komisije,
budući da:
(1)
Člankom 15. Konvencije od 20. svibnja 1987. o zajedničkom provoznom postupku (1) („Konvencija”) ovlašćuje se Zajednički odbor EU-EFTA o zajedničkom provozu osnovan Konvencijom da preporučuje i donosi, odlukama, izmjene Konvencije i dodataka Konvenciji.
(2)
Vijeće za carinsku suradnju 26. lipnja 2009. donijelo je Preporuku o izmjeni Harmoniziranog sustava nazivlja. Kao posljedica te preporuke, Provedbena uredba Komisije (EU) br. 1006/2011 (2) stupila je na snagu 1. siječnja 2012. i zamijenila oznaku HS 1701 11 dvjema novim oznakama HS - 1701 13 i 1701 14 te je zamijenila oznaku HS 2403 10 dvjema novim oznakama HS - 2403 11 i 2403 19.
(3)
S obzirom na zamjenu oznaka HS 1701 11 i 2403 10 Provedbenom uredbom (EU) br. 1006/2011, te bi oznake također trebalo izmijeniti u Prilogu I. (Roba visokog rizika od prijevara) Dodatku I. Konvenciji.
(4)
Gospodarska komisija Ujedinjenih naroda za Europu izdala je reviziju 8.1. Preporuke br. 21 o, između ostalog, šiframa pakiranja. Stoga je potrebno prilagoditi popis šifri pakiranja sadržan u Prilogu A2 Dodatku III. Konvenciji u skladu s tom revizijom.
(5)
S obzirom na to da se oblik šifri pakiranja promijenio iz alfabetskih2 (a2) u alfanumeričke2 (an2) šifre, također bi na odgovarajući način trebalo izmijeniti tip/dužinu vrste paketa (polje 31) predviđene u Prilogu A1 Dodatku III. Konvenciji.
(6)
Stoga bi se trebalo utvrditi stajalište Europske unije u vezi s predloženom izmjenom,
DONIJELO JE OVU ODLUKU:
Članak 1.
Stajalište koje Europska unija treba usvojiti u Zajedničkom odboru EU-EFTA o zajedničkom provozu u vezi s donošenjem Odluke br. 2/2013 Zajedničkog odbora EU-EFTA o zajedničkom provozu o izmjeni Konvencije od 20. svibnja 1987. o zajedničkom provoznom postupku temelji se na nacrtu Odluke priloženom ovoj Odluci.
Predstavnici Unije u Zajedničkom odboru EU-EFTA o zajedničkom provozu mogu prihvatiti manje izmjene nacrta Odluke nakon što o tome na odgovarajući način obavijeste Vijeće.
Članak 2.
Komisija, nakon donošenja, objavljuje Odluku Zajedničkog odbora EU-EFTA o zajedničkom provozu iz stavka 1. u Službenom listu Europske unije.
Članak 3.
Ova je Odluka upućena državama članicama.
Sastavljeno u Luxembourgu 17. listopada 2013.

Labels: 13
3
15
5